
			Prolog

			– Jeg tør ikke spå hvem av dem som ender opp med å bli den beste til slutt

			Landslagssjef Steffen Kjærgaard, 2010

			UTE I HAVGAPET i Øygarden, nærmere bestemt ved Rong skole, traff jeg Edvald Boasson-Hagen for aller første gang, sommeren 2008. Han hadde nettopp tilbakelagt fem mil på Giant-sykkelen sin med en sluttid på rett over timen. Solbrun sto han på podiet og smilte, med pistrende lokker sprikende ut på hver side av sykkelcapsen. Han hadde nettopp fått utdelt mestertrøya etter tempoprestasjonen sin. På seierspallen var Team High Road-proffen flankert av to godt voksne herrer. I fra­vær av proffene Kurt Asle Arvesen og Thor Hushovd var det Geir Lien (41 år) og tidligere fotballspiller Knut Anders Fostervold (36) som måtte yte unggutten motstand. 

			– Du ser ingen andre her med en trøye som hans, og han kjører tross alt internasjonale ritt. Det er ingen ulempe å ha litt alder å dra på i slike ritt, ettersom vi er herdet av mange års trening. Men det er ikke alle som er supertalenter som Edvald heller, som plukker opp tempoøvelsen med én gang, påpekte Fostervold.

			Boasson-Hagen var så definitivt det nye, store. Sykkelsportens framtid. Et par dager senere var det fellesstart i bergensbydelen Fana. Start og målgang på rundløypa var lagt på Midtun ved Kavli. Det var et fryktelig regnvær under fellesstarten. Løypa var designet av far til Stian Remme, en av forhåndsfavorittene. På de siste rundene havnet han i duell mot Kurt Asle Arvesen om tittelen. I stedet for å vente på den siste bakken før mål, satte Arvesen inn det avgjørende støtet rett før tunellen på sisterunden. Han sikret seg de nødvendige meterne på Remme og slet seg til gull. Kun åtte ryttere fullførte. 21 år gamle Boasson-Hagen ble nummer fire, over fem minutter bak. På plassen bak fulgte en rytter jeg da ikke hadde noe særlig kjennskap til, jevngamle Alexander Kristoff.

			I 2009 var dro jeg tilbake til NM, denne gangen i Sandnes. Det var sol og full sommer i byen innerst i Gandsfjorden. Historien fra året før gjentok seg da Arvesen igjen tok all mulig taktisk kløkt i bruk for å utmanøvrere konkurrentene. Eresfjordingen stormet inn til sin femte NM-tittel, etter at han akkurat holdt unna for gruppa bak ham over målstreken. Der gjorde Kristoff som i Brumunddal i 2007: Han satte Thor Hushovd ettertrykkelig på plass i spurten. Jeg dekket mesterskapet for Dagbladet, og hadde dagen etter en artikkel på trykk med tittelen: «Dette blir Norges neste sykkelproff». Utrolig nok hadde sportssjefen klart å sette inn et bilde av Boasson-Hagen i stedet for Kristoff, som artikkelen vitterlig handlet om. Det så jo sånn passe teit ut, når gudbrandsdølen hadde tatt steget ut i proffverdenen allerede året før. Det var likevel en påstand som skulle gå i oppfyllelse. BMC Racing hadde fått med seg Stavanger-syklistens mange topplasseringer for Team Joker, og tilbød ham kontrakt samme høst. 

			Etter pressekonferansen som fant sted på Høvik utenfor Oslo, fikk jeg en prat med Kristoff på egenhånd. Han la villig ut om interesse både fra Team Sky og Team Saxo Bank. Jeg tenkte at her ligger det en god sak, så jeg spurte om han kunne la være å nevne den interessen i samtaler med de andre journalistene.

			Jeg publiserte en sak for Nettavisen med tittelen «Ville ha Edvald, fikk Alex». Og Kristoff, som jeg ikke kjente like godt da, hadde selvsagt nevnt interessen fra de andre lagene til alle som hadde spurt. Men igjen ble han stilt i skyggen av Boasson-Hagen. Denne gang av meg. Det var likevel ikke helt unaturlig. Året etter produserte Kristoff hele 19 topp 10-plasseringer for BMC Racing, men seieren manglet. – Jeg kan ikke huske forrige gang det skjedde, uttalte han. 

			Det dro seg mot VM i Geelong, der Hushovd skulle ende opp som verdensmester. På veien dit var det steile fronter før uttaket av herrelandslaget. Boasson-Hagen syklet rundt med Arvesen som en slags mentor og road captain hos Team Sky. Resultatmessig var Kristoff soleklar treer på det norske laget, men gudbrandsdølen ville helst ha følge av Arvesen:

			– Jeg er vel litt overrasket. Kurt har gjort en kjempejobb for meg under hele Eneco Tour. Han har vist styrke, og jeg håpet det skulle holde til VM-plass. Jeg hadde også et håp om at Steffen Kjærgaard (landslagssjefen) hadde fulgt litt bedre med og snakket mer med oss ryttere underveis. Samtidig har Alex kjørt veldig sterkt, og basert på resultatene, fortjener han plassen sin, uttalte Edvald i relativt krasse ordelag.

			Før avreise skrev jeg en artikkel om konkurranseforholdet mellom de to i aldersbestemte rekker. «Edvald kjørte som en stjerne i Maxbo-Bianchi-laget, mens Alex ofte fungerte som opptrekker. Rudsbygdingen vant også en rekke ritt i løpet av sesongen som førsteårsproff, mens Kristoff ser ut til å stå igjen uten seier denne sesongen,» sto det i teksten.

			Hadde du spurt folk den gangen om hvem som ville få den største karrieren av de to, ville ni av ti svart Boasson-Hagen. Uten å blunke. «Naturtalentet vs sliteren», skrev jeg i min artikkel. Det står seg godt den dag i dag. Nå kan de begge se tilbake på rikholdige karrierer med store triumfer i både klassikerne og Tour de France, hver med VM-sølv – og i tillegg noen nedturer. Ikke mange kunne den gangen spådd at Kristoff skulle bli en framtidig champion i Milano–Sanremo og Flandern rundt, heller ikke han selv. Selv om det opplagt fantes indikasjoner for dem som hadde fulgt utviklingen over tid. Blant dem var Steffen Kjærgaard, på tross av påstanden fra Edvald om det motsatte. Landslagssjefen så nemlig potensialet i Stavanger-syklisten, selv om han ble holdt ettertrykkelig på plass i Boasson-Hagens vidstrakte skygge.

			Kjærgaard hadde i forkant av NM-fellesstarten i Brumunddal advart Atle Kvålsvoll og Thor Hushovd om avslutteregenskapene til Kristoff, men opplevde at synspunktet ble avfeid av proffsyklisten. I 2010, på vei mot det som skulle bli Hushovds største dag i hele karrieren, fortalte Kjærgaard meg: – Alex har gjort det skarpt lenge, men han bruker lengre tid på å utvikle seg. Edvald er et naturtalent som tilpasser seg det nivået med en gang. Denne sesongen synes jeg likevel at Alex har nærmet seg. Jeg tør ikke spå hvem av dem som ender opp med å bli den beste til slutt.

			Resten er en svært fascinerende historie.

			– Maren har bidratt mye og uten henne hadde det nok ikke vært mulig å være på det nivået jeg er. (…) Hun mener at jeg bor på hotell året rundt

			Alexander Kristoff til Stavanger Aftenblad, 2019

			ENEBOLIGEN TIL FAMILIEN Kristoff ruver på toppen av Vaulen i Stavanger. Utenfor steker sola, men vi sitter inne på kjøkkenet og drikker kaffe. Syklister elsker kaffe. Alexander er borte ved kaffemaskina og fyrer opp en runde til. Vi tar for oss fragmenter av den lange sykkelkarrieren hans, og det er ingen vei utenom: Jeg er nødt til å spørre ham om VM i Doha. For å rekapitulere: Etter et mislykket spurtopptrekk fra Edvald Boasson-Hagen, uttalte Kristoff at han «følte seg dolket i ryggen». Det skapte naturlig nok overskrifter i norske medier, selv lenge etter at skuffelsen over en tapt norsk medalje hadde gitt seg. Selv om de to mener de har skværet opp for lengst, blir forholdet mellom dem aldri helt det samme. For Kristoff er hendelsen fremdeles som et halvgrodd sår når temaet dukker opp nå – flere år senere: 

			– Jeg blir litt irritert når jeg snakker om det nå også, sier han i dag.

			Det står vannglass på bordet, og en halvfull karaffel. På fatet gjenstår ett skolebrød. Resten har vi spist opp. Glasuren var definitivt smurt på den samme dagen, men jeg er usikker på om Alexander gjorde det selv. Kona hans, Maren, flyr litt hektisk rundt i bakgrunnen. Med nyankomne i huset går det i ett. Rydding, mating, legging, planlegging og alt annet av huslige plikter. Denne dagen skal hun ta med tvillingene Luca og Louie til kontroll på sykehuset. De ble født den 13. mai. Ektemannen skulle egentlig kjørt Giro d’Italia i den perioden, men endte i stedet opp koronafast hjemme. Hvilken flaks, tenkte nok Maren. 

			Bak ham, på en sokkel, står skulpturen av en syklist i metall. Det er hedersplassen. Trofeet endrer design hvert år og deles ut til vinneren av Flandern rundt. «Alexander Kristoff, 2015» kan vi lese av plaketten. Han har en regel om at dette er det eneste trofeet som skal stå framme, men øverst på en hylle med noen vinglass, får trofeet fra den ferskeste seieren hans også lov til å skinne litt. Ved denne anledningen dreier det seg om Gent–Wevelgem. 

			Sokkelen til metallskulpturen fra Flandern rundt skal til enhver tid være ryddet. Med fire barn i huset og hektiske dager, er det gjort unntak fra HMS-planen her også. Det ligger noen kredittkort der, bilnøkler og et par solbriller. Han gremmer seg litt over det.

			Litt rufsete i den tynne hårmanken har han blitt. Som alltid er han imøtekommende og blid. Det fins omtrent ikke spørsmål han viker unna for, men han har med årene blitt flinkere til å svare «ingen kommentar», blant annet på spørsmål som handler om årslønna. Det er sommer, og han er iført T-skjorte, marineblå shorts og sandaler. På tross av det litt kaotiske småbarnslivet rundt oss, beholder han roen og virker helt avslappet. Toppidrettslivet kan være litt egoistisk, men familien er utvilsomt det aller viktigste i livet hans. - Maren har bidratt mye og uten henne hadde det nok ikke vært mulig å være på det nivået jeg er. Middagen står klar når jeg kommer inn fra trening, hun holder orden hjemme og tar mye ansvar. Som betyr at jeg kan slappe av. Hun mener jeg bor på hotell året rundt, har Kristoff uttalt til Stavanger Aftenblad.

			Det var høsten etter seieren i Milano–Sanremo at han og kona kjøpte seg hus. «Familien Kristoff» står det på postkassa. Tidligere var det samme huset representasjonsbolig for Shell. Det var til og med innredet en bar i første etasje, men denne er for lengst borte. På Vaulen møtes bydelene Hillevåg og Hinna. Det er et fasjonabelt nabolag med prangende eneboliger og god utsikt til Gandsfjorden og Jåttåvågen i vest og Sørmarka i øst. Det var ikke huset i seg selv han betalte for, men beliggenheten. En diger, vel opparbeidet hage med eget lysthus ligger butt i butt med friområdet Sørmarka fra tomtegrensen deres. 

			De rev huset til grunnen og bygde det opp igjen etter eget hode. I førsteetasjen har han et treningsrom der det stort sett går i styrketrening utenom sykkelsesongen. På den romslige gårdsplassen står biler linet opp i carporten. Det er et slags klimamessig paradoks: På den ene siden en bråkete drivstoffsluker, en sort Hummer. Ved siden av den står en splitter ny Tesla. Den første kjøpte han for gøy etter at han så en video med rapperen 50 Cent som rullet rundt i doninga. Kona Maren var ikke like begeistret for den nye «familiebilen». En slik en skal jeg ha, tenkte ektefellen. Og slik ble det. Våren 2021 ble samlingen komplett, da Kristoff realiserte selve livsdrømmen ved å kjøpe seg en hvit Lambourghini Murcielago.

			Treningskompisene tuller mye med at sykkelprofilen har erobret selve toppen av Vaulen med sitt palass. Noen hundre meter lenger nede i gata bor Sven Erik Bystrøm med kona Ingrid i et moderne rekkehus. Alexander omtales blant annet som «meteorologen», fordi han kan ta turen ut på en av sine verandaer eller takterrasser og guide treningsgruppene ut fra værutsiktene fra Vaulen. I sørøstlig retning, på den andre siden av Gandsfjorden, ligger Gramstadbakken. Den starter nede ved fjordgapet og går hele veien opp til Dalsnuten. For en godt trent syklist tar det rundt åtte minutter til toppen. Sammen med Bystrøm legges viktige forberedelser før Milano–Sanremo-rittet nettopp til denne bakken. 

			Lenger inne i fjorden, mot Sandnes, ligger Aspervika. Nok et element i finpussen til vårklassikerne. Fra fjorden er bakken 1,6 kilometer lang. Stigningsgraden er på nesten ni prosent i snitt, og her simuleres møtet med Poggio. Den siste bakken før mål, der det hele skal avgjøres i Milano–Sanremo, er dobbelt så lang. Det gjør at rytterne i stedet øker antall intervaller. På Strava, der mange syklister loggfører og deler informasjon fra treningsturene sine, står bestenoteringen opp fra Aspervika høyt i kurs. Kristoffs bestetid stammer fra september 2015. Altså fra forberedelsene til VM i Richmond. Han klatret til toppen med tiden 3:08. Det var ledd i en nesten seks timer lang tur. Med ti avsluttende drag opp bakken. Blodslit. Prisen det koster hvis man går rundt med en drøm om å bli verdensmester. 

			Tre år senere kom Markus Hoelgaard forbi, på vei hjem fra treningstur fra Ålgård. På grunn av svært gunstige vindforhold valgte han å legge turen innom Aspervika. Tre minutter blank, lød den nye rekorden hans. I juni tok treningskompisen Sven Erik Bystrøm rekorden tilbake, da han syklet seks sekunder raskere. 

			Alexander er utvilsomt spydspissen i området. Med hans fram­ganger og med stefar Stein Ørns sentrale plass i byens sykkelmiljø, har det virkelig blomstret i Rogaland. Flere av talentene har samlet seg i det norske laget Team Coop, der også Alexander er inne på eiersiden. Også det ambisiøse profflaget Uno-X Pro Cycling har en egen filial med talent som har sprunget ut fra nettopp dette området. 

			Han er født i Oslo, men Stavanger er hjemme for Kristoff. Han er nært knyttet til stedet. På videregående vurderte han å følge i sporene til Thor Hushovd, som dro til Toppidrettsgymnaset i Bærum. I stedet valgte Alex sykkellinja ved St. Svithun videregående skole på Storhaug i Stavanger. Her ble han etter hvert kjæreste med Maren.

			Én ting sykkelsjefene i det første profflaget undervurderte, er hvor utrolig hjemmekjær denne gutten er. Etter å ha vært på sykkelritt i utlandet tar han helst første fly hjem. Da passer det godt at boligen ikke er plassert mer enn ti-femten minutter unna Sola Lufthavn.

			Alexander var aldri noen barnestjerne eller en som ble ansett som et unikt talent, verken på fotballbanen eller på sykkelen. Hans største talent viste seg å være utholdenhet, og en kropp som tålte store treningsmengder. Det var først midt i 20-årene at han skulle få ut alt som bodde i ham. Det var mye, og nok til å sprenge seg inn i verdenseliten. 

			Barnestjernen i årene da de nærmet seg juniorklassen, het Edvald Boasson-Hagen, en beskjeden gutt fra Rudsbygd i Lillehammer, født i 1987, akkurat som Kristoff. Det var ham det gikk gjetord om på grunn av hans rå fysikk, lekenhet og imponerende ferdigheter på sykkelen. I begynnelsen virket nivået hans uoppnåelig for Stavanger SK-syklisten i de aldersbestemte klassene. Knivingen mellom de to har fortsatt hele veien ut profflivet og fram til i dag. 

			– Så fant vi ut at tiden til lillebroren var god nok til å vinne klassen for 15-åringer

			Lokaljournalist Kjell H. Vollan

			15 KILOMETER NORD for Lillehammer, men fremdeles innenfor kommunegrensa, vokste Edvald Boasson-Hagen opp. Her drev mamma Signe og pappa Odd-Erik et småbruk og jobbet i et gartneri som hadde vært i familien gjennom flere generasjoner. 

			– Det var ingen stor gård, akkurat. Et hus og noen låver. Et lite fjøs. Sauer. Mor og far har alltid styrt med det, og gjør det fortsatt. Det er lite tun opp en bakke og litt utsikt, sier Edvald. 

			Hjemme på gårdstunet var det ofte hektisk aktivitet. Ikke bare på grunn av saueholdet og det som følger med et småbruk, men fordi Edvald og storebror Stian var i fri utfoldelse i lek og aktiviteter. Når sauene ble sluppet ut på beite ved Liomseter i Vestre Gausdal, slapp man også ut de to guttene. De tok ofte med seg terrengsyklene sine, og sanket dyr samtidig. Det gikk sport i å beherske selv de vanskeligste krøtterstiene på sykkelen. Aldersgapet på fire år var ideelt. I hvert fall for lillebror, som alltid sørget for å ligge klistret på bakhjulet til eldstemann. På tunet bygde de rails og trikset rundt på små BMX- og Trail-sykler. 

			Kroppsbeherskelse og balanse var viktig. Gevinsten man sitter igjen med etter slik terping i oppvekstårene kan sammenlignes med egenskapene barn tilegner seg ved å spille fotball på løkka. Det er noe unikt. Noe som sitter i refleksene etter at du har terpet det mange nok ganger, og siden dukker opp i liknende situasjoner i konkurranse. For et brødrepar i et vinterparadis, kunne det like gjerne dreie seg om lek med ski på beina. Halsbrekkende stunts som for- og baklengs salto i alpinbakken. En 360 graders rotasjon og dertil fjellstø landing. Da de var seks og ti år gamle, kom selveste vinter-OL til bygda. 

			Det var Stian som staket ut kursen, han var opptatt av terrengsykling og Birkebeinerrittet. Som 16-åring var han best i sin aldersgruppe med tida 2:59,52. Foran ham på lista i de høyere aldersklassene hadde han noen meget habile syklister i Lars Kristian Johnsen, Rune Jogert og Ole Kristian Silseth. Etter hvert ville også lillebroren prøve seg i terrenget. Lokalavisen Gudbrandsdølen Dagningen var tidlig ute med å lage saker om brødrene. Da Edvald var 10–11 år gammel, var avisen opprinnelig ute for å lage en sak om storebroren. Da Stian hadde en relativt dårlig dag, flyttet de fokuset over på lillebroren. Journalisten fant nemlig ut at tida han hadde prestert i sin aldersgruppe i realiteten var god nok til å slå alle 15-åringene. 

			En ung fotballspiller har med seg ballen overalt. Slik var det med Edvald også. Bare med sykkelen. Om det var for å besøke en kompis i nabohuset, eller om det var veien til Buvollen skole det dreide seg om, så foregikk den på to hjul. Da Edvald ble eldre, måtte han til Lillehammer for å gå på ungdomsskole. 15 kilometer med skolebussen hver vei. Det gikk sport i å time spurten fra gårdstunet og opp til buss-stoppet. Det ga mange intervaller opp bakken. Det lille tettstedet nær kommunegrensa mot Gausdal har et frodig og kupert landskap. Det er mange bakker å bryne seg på, og den ene av dem, opp til gårdstunet, kjørte han gjerne hele veien opp på bakhjulet.

			– Ingen liker å tape, men jeg tror ikke han synes det er noe verre enn andre. Han er bare ekstra glad i å vinne

			Mamma Anne Kristoff om sønnen

			ALEXANDER KRISTOFF BLE født på Rikshospitalet i hoved­staden den 5. juli, 1987. Opprinnelig var han altså Oslo-gutt. Mamma, Anne, begynte på medisinstudiet året etter, mens pappa Pål Thomassen, passende nok sportsjournalist og ivrig kommentator for NRK Radiosporten, skulle flytte til Sverige to år senere. Paret hadde bestemt seg for å gå hver til sitt. Anne flyttet i stedet inn på en liten hybel i Kringsjå studentby der Alexander sov på en madrass på gulvet. Han fikk etter hvert plass ved «Tyttebær-avdelinga» ved Rektorhaugen barnehage, slik at mor skulle få mer tid til studiene. 

			Fra han var liten av var han opptatt av konkurranser og rekorder. 

			– Jeg forsøkte å få ham til å lese bøker, men det var ikke enkelt. Bøker om natur og dyreliv kunne fungere. Han var opptatt av litt ekstreme ting, som hvor rask er verdens raskeste fugl? Hva er verdens eldste tre? Og så hørte han gjerne meg i det ved middagsbordet etterpå. – Mamma, hvor fort løper en struts? forteller mamma, Anne Kristoff. 

			Han lekte også mye med biler. En måte han kunne gjøre det på, var å la alle bilene kjøre over to planker. Det var om å gjøre å komme raskest til mål. Han delte opp bilene i vinner- og taperhauger etter de innledende heatene, og sto til slutt igjen med bilen som var aller raskest. Noen år senere, i 1993, skulle han få litt mindre av mammas oppmerksomhet, da hun fikk seg kjæreste. Via medisinerstudiene møtte hun Stein Ørn. Som seksåring møtte Alexander mammas nye kjæreste for første gang på den nye hybelen på Kringsjå. De hadde fått tilslaget på en større familieleilighet med et ekstra soverom. Stein var naturlig nok interessert i å tilbringe mer tid sammen med den lille familien, og satte seg ned ved siden av seksåringen som satt og malte ved kjøkkenbordet.

			– Å, sitter du og maler? sa Stein og dyppet engasjert penselen ned i glasset ved siden av ham.

			– Det var saften min, kom det med avmålt begeistring fra den andre siden av bordet.

			Den spede gutten begynte etter hvert som elev på Korsvoll skole. I matboksen hadde han hver dag to skiver som var vendt mot hverandre med Nugatti imellom. I tillegg en skarve gulrot. På fritida var han aktiv både på fotballbanen og i langrennssporet. Beliggenheten vegg i vegg med Idrettshøyskolen gjorde at alt lå til rette for lek og trening. Stein og Anne jobbet som turnusleger, og som åtteåring hadde Alexander egen nøkkel til leiligheten og passet tiden sin selv.

			Året etter giftet Stein og Anne seg, og de ble enige om å flytte til hans hjemsted, Stavanger. Nærmere bestemt til Storhaug, nordøst i kommunen. Nabolaget besto av trehus som lå tett i tett. Mange av dem hvite, med små stakittgjerder rundt de små hageflekkene. 

			For Alexander var området et eldorado med mange nye leke­kamerater i umiddelbar nærhet. Han syklet fornøyd rundt i nabolaget og hugg i bremsen for å se hvor lange bremsespor han klarte å lage. Interessen for sykling ble stadig forsøkt matet inn av Stein Ørn. Tidlig vanket det iskrem om han var villig til å se opptak av gamle sykkelritt først. 

			Stein kom selv fra en sykkelfamilie. Faren, Per Ørn, syklet blant annet Fredsrittet sammen med Per Digerud i 1962. Den gang ble det omtalt som «Østblokkens Tour de France». Starten var lagt til Øst-Berlin og rittet snirklet seg deretter via 14 etapper og 2407 kilometer videre gjennom Tsjekkoslovakia mot den polske hovedstaden Warszawa. Per Ørn brøt for øvrig den tredje etappen på grunn av en kneskade. Han reiste ikke forgjeves ned til Østblokken. I forbindelse med Fredsrittet møtte han Synnøve, sin framtidige kone.

			Da Stein vokste opp, virket han ikke til å være videre interessert i farens landeveissykling. Alternativet viste seg dog å være enda verre:

			– Jeg hadde mest lyst til å spille ishockey, men jeg ble tvunget til å drive med kunstløp. Min mor var fra Tyskland, og hun ville at jeg skulle holde på med det. Jeg endte opp med å få masse kjeft fra østeuropeiske trenere. Da jeg var gammel nok til å ha egne meninger, sa jeg ifra om at jeg ikke ville mer, sier Stein Ørn.

			Han hadde en kort karriere som roer, før også han fulgte familiens spor inn i sykkelverdenen. Før han begynte på en kostskole i Wales som 16-åring, hadde han framfor alt stor framgang på temposykkelen. Da han kom tilbake igjen til Norge, og etter hvert begynte å studere medisin, var det først og fremst banesykling som var tingen. En tredjeplass fra poengrittet under Grand Prix Helsinki var noe av det største han oppnådde. Han hadde likevel innsett at han aldri kom til å bli proff, og begynte heller å interessere seg for treningsaspektene ved idretten. Inn mot sykkel-VM i Oslo i 1993 ble han engasjert av Olympiatoppen for å utvikle spesifikke metoder som ga svar på hva som skulle til for å bli en toppsyklist. Det endte med at han dro på studietur til Köln, Freiburg og Leipzig for å finne ut av hva vi kunne lære av tyskerne.

			– I Norge var man mest opptatt av laktattester og oksygenopptak. Både i Vest- og Øst-Tyskland hadde de kommet mye lengre med å utvikle ulike testsystemer. Alt på den tiden hadde de bygd digre ruller der så mange som seks utøvere kunne trene samtidig. De brukte sensorer for å måle forskjellige typer kraft. Vi var ikke i nærheten av å ha det samme utstyret. 

			Konsekvensen av de nye forskningsresultatene ble at man begynte å se på fysisk prestasjon som noe som varierte gjennom en hel sesong. Vi begynte også å legge inn treningsperioder i løpet av sesongen. Det ble en slags revolusjon for måten vi tenkte rundt trening på, sier han.

			En av de første utøverne han testet de nye ideene på, var søsteren Gunhild. Hun deltok for Norge under OL i Barcelona i 1992. Monica Valen ble nummer fem under fellesstarten, mens søsteren til Stein ble nummer 37. 

			Etter Dag Otto Lauritzens tapre innsats gjennom Oslos gater under VM i 1993, som endte i en 7. plass, ble også treningsprosjektet i regi av Olympiatoppen lagt ned. Ørn hadde trent elitegruppa i Sandnes SK i en periode, men hadde nå mistet noe av kjærligheten han hadde næret til sykkelsporten. Tyskland var en supermakt i idrettssammenheng, og selv om nordmenn også tidligere hadde tenkt i de baner, ble det mer og mer tydelig at suksessen også hadde en mørk side. Det var vitenskap og teknologi ispedd systematisert doping. 

			Samtidig var det labert med ressurser her hjemme, både i Sandnes SK og også i naboklubben Stavanger SK, som Stein fikk mer å gjøre med etter hvert som stesønnen var på vei inn i de alders­bestemte rekker. I Stavanger var det ikke noe velutviklet sykkel­miljø på midten av 90-tallet. Det var mer tilfeldig at sykkel­familiene Ørn, Hegreberg (Morten og Roy) og Rake (sønnen Christer var jevngammel med Alexander) hadde slått rot der. Ørn tok på seg å hjelpe Hegreberg-brødrene med treningen deres. Etter hvert plukket han også opp at Alexander hadde noen egenskaper som kunne utvikle seg til noe mer.

			Til å begynne med ble Alex med ut på langtur på sykkelen i helgene som en familieaktivitet, mest for å få mosjon og frisk luft, i tillegg til å gjøre noe sammen. Som tiåring fikk han låne sin første racersykkel av Stavanger Sykleklubb. Sykkelinteressen vokste da han ble med noen kompiser fra nabolaget ut i konkurranser for SSK. De ble kjørt fra av alt og alle. I de yngste klassene håndheves regler for hvor tung girutveksling det er lov å sykle med. Ungguttene opplevde derfor at de klarte å sitte greit med i motbakkene, mens eldre mosjonister dro fra på flatene og i nedoverbakkene fordi de kunne trå tyngre gir.

			Tidlig i tenårene hadde Alexander begynt å absorbere relativt store treningsmengder. Stein mener motivasjonen hans i utgangs­punktet ikke var altfor høy, men så var det dette med konkurranse­instinktet.

			– Det var ryggraden. Han begynte å bli litt mer bevisst på det med å vinne. Han fikk mer suksess hvis han trente mer, og det ble etter hvert motivasjonen for ham, sier Ørn.

			Han har aldri vært redd for å lesse store treningsmengder på unge utøvere. Han mener det er viktig at «riktig trening skal skje til riktig tid», og at det er for sent å endre på dette når man kommer opp i eliteklassen. Han er uttalt motstander av norsk idretts tradisjon for å dele utøvere inn i aldersbestemte klasser, noe han mener er mer begrensende enn utviklende.

			Som 15-åring vant Alexander sitt første sykkelritt ute på Karmøy. Da kom han seg av gårde i brudd med en seniorrytter, og spurtet ifra ham på oppløpet. Hard jobbing i treningshverdagen viste seg å gi resultater. Samtidig foregikk det også en taktisk skolering. Mamma Anne Kristoff husker et ritt fra den perioden, der man i forkant av rittet hadde gått til det skritt at de satte opp egne skilter på vei inn mot målområdet.

			– Det var en av de første gangene Stavanger Sykleklubb fikk første- og tredjeplassen i ungdomsmesterskapet. Vi hadde teipet rundt et tre i løypa for å markere at nå var det så mange kilometer igjen. Rytterne hadde sittet og filt på den løypa, og var enige om hvor de måtte starte spurten. Da de kom til det treet, som vi hadde merket med et kryss, da måtte du ligge plassert sånn og sånn i feltet. Der går det ned, og der går det opp. De hadde terpet så sinnssykt foran den spurten. Det satt som juling den gangen. Alexander vant, Edvald ble nummer to og Christer Rake nummer tre.

			Fra midten av tenårene kjempet Alexander stadig vekk i toppen av konkurransene han deltok i. Nøkkelen var egentlig bare at han var nødt til å holde seg på skuddhold av konkurrentene inn mot mål. Derfra og inn var det vanligvis lett match å spurte forbi dem på oppløpet. Men bare å komme seg i de posisjonene, krevde beinhard jobbing fra Stavanger-syklisten.

